和楊彥文嵩山詩
作者：劉攽
朝代：宋

paragraphs: 楊侯作邑山水中，縣南百里維青嵩。
官閒身老詩筆健，樂與邱壑研豪雄。
是時新凉背炎夏，草木秀麗全天功。
重青疊碧百萬狀，有如耋老携兒童。
懸泉落崖瀉萬丈，震雷發地聲隆隆。
陰風巖洞忽悽愴，寒生六月如凝冬。
祠官祀典有常秩，掃除給復何其恭。
孕靈産異遠不極，面周負鄭人殊風。
生雲觸石始膚寸，倏忽澍雨成冥濛。
群山相望不足算，禮若小國來朝宗。
幽人羽客此獨往，深處時與神仙通。
念君吏職有章綬，池鴻籠鶴思長空。
暫留靈境寄心賞，仰止萬古希遐蹤。
梯高徑側目力短，涉歷庳下非穹崇。
山中居人亦富逸，翠竹寒松名素封。
願言携家事卜築，採薇飲水欣長終。
巖田種芝地高下，茅屋遡水溪西東。
君能挂冠共此約，何必綺季東園公。